Na osnovu člana 48 stav 5 Zakona o strancima ("Službeni list CG", broj 12/18), Ministarstvo unutrašnjih poslova, uz saglasnost Ministarstva prosvjete, donijelo je

Pravilnik o bližim uslovima i načinu izdavanja dozvole za privremeni boravak radi učestvovanja u programima međunarodne razmjene učenika i studenata ili drugim programima mladih

Pravilnik je objavljen u "Službenom listu CG", br. 77/2018 od 30.11.2018. godine, a stupio je na snagu 8.12.2018.

Član 1

Ovim pravilnikom propisuju se bliži uslovi i način izdavanja dozvole za privremeni boravak radi učestvovanja u programima međunarodne razmjene učenika i studenata ili drugim programima mladih (u daljem tekstu: dozvola).

Član 2

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Član 3

Zahtjev za izdavanje i produženje dozvole (u daljem tekstu: zahtjev), podnosi se na propisanom obrascu, u skladu sa propisom kojim se uređuje način izdavanja dozvola za privremeni boravak.

Član 4

Dokazom o posjedovanju sredstava za izdržavanje, obezbijeđenom smještaju i zdravstvenom osiguranju koji se prilaže uz zahtjev smatra se potvrda iz člana 48 stav 1 tačka 2 Zakona o strancima.

Član 5

Obrazac zahtjeva za izdavanje dozvole popunjava stranac ili, na njegov zahtjev, službenik ovlašćen za prijem zahtjeva.

Službenik iz stava 1 ovog člana unosi podatke iz zahtjeva u evidenciju o podnijetim zahtjevima, u prisustvu stranca.

Popunjeni obrazac zahtjeva službenik iz stava 1 ovog člana štampa i daje podnosiocu zahtjeva na uvid radi kontrole, izmjene ili dopune podataka i potpisivanja zahtjeva.

Član 6

Prilikom prijema zahtjeva utvrđuje se identitet stranca, da li je strana putna isprava, odnosno lična karta koju je izdao nadležni organ druge države kojom se dokazuje identitet uredna i važeća, da li stranac zakonito boravi u Crnoj Gori, da li ima izdatu vizu i da li su uz zahtjev podneseni odgovarajući dokazi.

Član 7

Ovaj pravilnik stupa na snagu osmog dana od dana objavljivanja u "Službenom listu Crne Gore".

